Ruski plinski div i jedna od najvećih naftno-plinskih kompanija na svijetu Gazprom zainteresiran je za preuzimanje hrvatske naftne kompanije Ine. Prema informacijama koje je Poslovni dnevnik dobio iz visokih izvora u Budimpešti, upravo je taj interes bio jedna od glavnih tema na sastanku mađarskog premijera Viktora Orbana i čelnog čovjeka Gazproma Alekseja Millera koji je održan prije dva dana u glavnom gradu Mađarske.

Najozbiljniji kandidat

Prema tim, zasad neslužbenim informacijama, Miller je u Budimpeštu doputovao na radni sastanak s Orbanom, a iako je formalni razlog sastanka bio veliki projekt gradnje plinovoda Južni tok, prema neslužbenim informacijama razgovaralo se o mogućnosti da ruska kompanija od mađarskog MOL-a otkupi vlasnički udjel u Ini.

– Miller je došao osigurati Orbanovu potporu ako se MOL odluči povući iz Ine. Mađarska vlada najveći je pojedinačni dioničar u MOL-u i njezina bi potpora neosporno bila preduvjet takve transakcije, a tu je također i politička dimenzija cijelog slučaja. Dakako, MOL još nije donio odluku o prodaji, no ako bi do nje došlo, čini se da bi Gazprom bio najozbiljniji kandidat za preuzimanje – kazao je naš izvor, inače vrlo blizak samom vrhu mađarske politike.

Interes Gazproma za preuzimanje Ine neosporno je novi moment u sagi oko međudioničarskih nesuglasica hrvatske Vlade i MOL-a oko upravljanja tom tvrtkom. Naime, dosad se najizglednijim mogućim kupcem Ine smatrao ruski Rosnjeft, najveća među svjetskim naftnim kompanijama čije dionice kotiraju na burzi. Dapače, smatralo se da bi Rosnjeft vjerojatno preuzeo MOL-ov udjel od 49 posto, a zatim i pregovarao s Vladom o preuzimanju Vladinih 19 posto, čime bi stekao čvrstu većinsku poziciju u tvrtki te je koristio kao svoju bazu za širenje u jugoistočnoj Europi i na Mediteranu.

Te špekulacije prije nekoliko dana osnažio je i ministar Ivan Vrdoljak izjavivši da Vlada o budućnosti Ine “razgovara” s Rosnjeftom i ulagačima iz Katara, koji su također izrazili želju da dobiju uvid u dubinske podatke o poslovanju Ine. Ulazak Gazproma dodatno će zakomplicirati cijelu priču jer bi uz Zagreb i Budimpeštu sudbina Ine postala predmet političke odluke u još jednoj europskoj prijestolnici – Moskvi.

Odluka ruskih političara

Naime, kako su i Gazprom i Rosnjeft tvrtke u većinskom vlasništvu ruske države, teško je vjerovati da bi jedna drugoj konkurirale u ovoj transakciji, već je gotovo izvjesno da bi tamošnji državni vrh odlučio koja će od njih krenuti u preuzimanje.